কোথাও কিলোগ্রাম (কেজি) প্রতি পেঁয়াজের দাম বেড়েছে ১০ টাকা। কোথাও আবার লঙ্কার দাম বৃদ্ধি পেয়েছে কেজি পিছু প্রায় ৩০ টাকা! পুজোর মরসুম শেষ হয়নি। তার মধ্যে দৈনন্দিন আনাজপাতির এমন দামবৃদ্ধিতে ‘অশনি সংকেত’ দেখছে রাজ্য প্রশাসনের একাংশ। খুব শীঘ্রই দ্রব্যমূল্য নিয়ন্ত্রণে গঠিত টাস্ক ফোর্সের বৈঠকে এ বিষয়ে আলোচনা হতে পারে।
সব্জি ব্যবসায়ীদের একাংশ জানাচ্ছেন, বন্যার ধাক্কা এখনও পুরোপুরি সামাল দেওয়া যায়নি। তার উপরে ট্রাক ধর্মঘট, পণ্য ও পরিষেবা কর (জিএসটি)-সহ একাধিক বিষয় ব্যবসায় প্রভাব ফেলেছে। টাস্ক ফোর্সের এক সদস্য বলেন, ‘‘নাসিক থেকে যতগুলি পেঁয়াজের গাড়ি আসত রাজ্যে, তা এখন কম। ফলে পেঁয়াজ সরবরাহে ঘাটতি তৈরি হয়েছে। তাতেই দাম বে়ড়েছে।’’
তবে সবথেকে অস্বাভাবিক হারে বেড়েছে লঙ্কার দাম। কেজি পিছু যেখানে লঙ্কা ৫০-৬০ টাকা দরে বিক্রি হতো, সেখানে বর্তমানে দাম গিয়ে দাঁড়িয়েছে ৮০-১০০ টাকা! ব্যবসায়ীদের একাংশের বক্তব্য, বন্যার সবথেকে বেশি প্রভাব পড়েছে লঙ্কার উপরেই। এক ব্যবসায়ীর কথায়, ‘‘আমাদেরই তো বেশি দামে কিনতে হচ্ছে। তাই বিক্রিও বেশি দামে করতে হচ্ছে।’’ তাঁরা এ-ও জানাচ্ছেন, কিছুদিন আগে লঙ্কার দাম কেজিপিছু ১৫০ টাকা হয়েছিল। সেটা কিছুটা হলেও কমেছে। একইভাবে দাম বেড়েছে আলুরও।
তবে এখনই পরিস্থিতি নিয়ন্ত্রণে আসার সম্ভাবনা দেখছেন না টাস্ক ফোর্সের সদস্যদের একাংশ। তাঁদের বক্তব্য, যতক্ষণ না শীতের সব্জি বাজারে ঢুকবে, ততক্ষণ পেঁয়াজ-লঙ্কার দাম চড়া থাকবে। টাস্ক ফোর্সের সদস্য রবীন্দ্রনাথ কোলে বলেন, ‘‘এ নিয়ে আমরা বৈঠকে বসব। আমাদের অনুমান, দাম স্বাভাবিক হতে এখনও ১৫-২০দিন সময় লাগবে। শীতের সব্জি বাজারে এলে দাম কিছুটা কমবে।’’